มาสเตอร์ฯหนุนอีเพย์เมนต์
มาสเตอร์การ์ดร่วมมือคลัง-ธปท.พัฒนาระบบอีเพย์เมนต์ ชี้ปลอดภัย ต้นทุนต่ำ
6 พ.ย. 2558

มาสเตอร์การ์ดร่วมมือคลัง-ธปท.พัฒนาระบบอีเพย์เมนต์ ชี้ปลอดภัย ต้นทุนต่ำ
นายแอนโทนิโอ เซบาสเตียน คอร์โร ผู้จัดการประจำประเทศไทยและเมียนมา มาสเตอร์การ์ด เปิดเผยว่า มาสเตอร์การ์ดได้มีการทำงานใกล้ชิดกับธนาคารแห่งประเทศไทย (ธปท.) และกระทรวงการคลัง มีส่วนร่วมในการพัฒนาระบบชำระเงินอิเล็กทรอนิกส์ (เนชั่นแนลอีเพย์เมนต์) ให้เกิดขึ้นเป็นรูปธรรม ตามแผนการพัฒนาระบบการชำระเงิน
ทั้งนี้ การพัฒนาระบบชำระเงินของไทยให้เข้าสู่ระบบอีเพย์เมนต์ตรงกับจุดมุ่งหมายหลักของมาสเตอร์การ์ด ที่ต้องการสนับสนุนให้เกิดระบบชำระเงินที่ไม่ใช้เงินสดไปทั่วโลก เพราะมีความปลอดภัยและต้นทุนต่ำ โดยเบื้องต้นมีการส่งเสริมการค้าขายสินค้าและบริการผ่านออนไลน์ (อี-คอมเมิร์ซ) ซึ่งเป็นช่องทางสำคัญที่เกิดธุรกรรมการเงินออนไลน์มากที่สุด
สำหรับทิศทางธุรกิจมาสเตอร์การ์ดในไทยยังคงเชื่อมโยงกับภาคการท่องเที่ยวเป็นสำคัญ โดยแนวโน้มการท่องเที่ยวของไทยค่อนข้างสดใส คาดว่าปีนี้ไทยน่าจะดึงดูดนักท่องเที่ยวต่างชาติได้กว่า 18.2 ล้านคน ที่จะมาใช้จ่ายเงินเป็นจำนวนสูงถึง 1.24 หมื่นล้านเหรียญสหรัฐ หรือประมาณ 4.4 แสนล้านบาท กลุ่มนักท่องเที่ยวหลักมาจากเอเชีย ได้แก่ จีน มาเลเซีย ญี่ปุ่นและเกาหลีใต้
นางเดบบราห์ โกลดิ้งแฮม ผู้จัดการฝ่ายการตลาด ประจำภูมิภาคเอเชียตะวันออกเฉียงใต้ มาสเตอร์การ์ด กล่าวว่า ภาวะเศรษฐกิจโลกและเศรษฐกิจไทยที่ชะลอตัว ส่งผลกระทบต่อธุรกิจบัตรเครดิตบ้าง เนื่องจากจำนวนนักเดินทางท่องเที่ยวลดลง ส่งผลต่อยอดการใช้จ่ายผ่านบัตรน้อยลงตามไปด้วย ขณะที่จำนวนบัตรใหม่ของมาสเตอร์การ์ดไม่ได้รับผลกระทบมากนัก
ทั้งนี้ มาสเตอร์การ์ดมีจำนวนบัตรทั่วโลก 1,700 ล้านใบ อัตราเติบโตบัตรใหม่เฉลี่ยปีละ 12% ส่วนยอดใช้จ่ายทั่วโลกผ่านบัตรมาสเตอร์การ์ด ในช่วง 9 เดือนแรกของปีเติบโต 13% เทียบกับช่วงเดียวกันของปีก่อน ส่วนในภูมิภาคเอเชียตะวันออกเฉียงใต้ หมวดที่มียอดการใช้จ่ายที่สูงสุด 3 อันดับแรก คือ หมวดอาหาร กอล์ฟ และช็อปปิ้ง
ล่าสุด มาสเตอร์การ์ดในไทย ได้จัดแคมเปญ Priceless Thailand หรือประสบการณ์ที่เงินซื้อไม่ได้ 4 รูปแบบ กิน เล่น ช็อป พัก โดยดึงจุดเด่นของไทยที่เป็นแหล่งท่องเที่ยวคุณภาพของโลกขึ้นมาจูงใจนักเดินทางท่องเที่ยว